**Proces - verbal**

**al ședinței extraordinare a Consiliului Județean Vrancea**

**convocată în 24 februarie 2025**

În data de 24 februarie 2025, la sediul Consiliului Județean Vrancea din Focșani, str. Cuza Voda nr. 56, a avut loc ședința extraordinară a Consiliului Județean Vrancea convocată prin Dispoziția nr.38 din 20 februarie 2025. Ședința s-a desfășurat prin mijloace electronice, prin platforma online de video conferință/teleconferință Zoom.

Cu îndeplinirea procedurilor legale în materie, lucrările ședinței au fost conduse de președintele Consiliului Județean Vrancea, domnul Nicușor Halici, care a precizat că publicitatea ședinței este asigurată prin transmiterea dezbaterilor pe site-ul consiliului județean și prin publicarea pe site a minutei.

Cvorumul necesar pentru ca ședința să fie legal constituită a fost întrunit, prezenți fiind 31 de consilieri județeni din 32 de consilieri județeni în funcție. Absent a fost domnul consilier Bălosu Cristinel.

**Președintele Consiliului Județean Vrancea, domnul Nicușor Halici,** a precizat că urgența convocării ședinței consiliului județean a fost justificată de necesitatea adoptării unei hotărâri pentru asumarea obligativității menținerii destinației și asigurarea mentenanței pe o perioada de minimum 15 ani pentru DJ 204P, precum și de respectarea termenelor instituite de Legea bugetului de stat pe anul 2025, pentru ca primarii să poată include sumele alocate de consiliul județean și previziunile pentru anii următori în proiectele de buget.

Din aceste motive, președintele consiliului județean a propus suplimentarea ordinii de zi cu proiectul de hotărâre privind „ Repartizarea pe unităţile administrativ-teritoriale din județul Vrancea a fondului la dispoziția Consiliului Județean constituit din cota de 6% din impozitul pe venit estimat a se încasa în anul 2025, precum și sumele defalcate din TVA și impozitul pe venit previzionat pe anii 2026-2028”.

**Fiind supusă votului, suplimentarea ordinii de zi a fost adoptată cu majoritate de voturi.** ( 1 abținere, domnul consilier județean Mărgărit Doru )

**Ordinea de zi a ședinței, fiind supusă votului plenului consiliului județean, a fost aprobată cu unanimitate de voturi.**

Președintele consiliului județean a menționat că au fost îndeplinite toate procedurile impuse de Codul administrativ, proiectele înscrise pe ordinea de zi fiind însoțite de rapoartele compartimentelor de resort și de avizele comisiilor de specialitate care au fost transmise prin poșta electronică. Totodată, a reamintit consilierilor județeni că au obligația să nu participe la adoptarea proiectelor de hotărâri în care ar putea fi în conflict de interese.

S-a făcut precizarea că la proiectul de hotărâre privind „ Repartizarea pe unităţile administrativ-teritoriale din județul Vrancea a fondului la dispoziția Consiliului Județean constituit din cota de 6% din impozitul pe venit estimat a se încasa în anul 2025, precum și sumele defalcate din TVA și impozitul pe venit previzionat pe anii 2026-2028” a fost depus un amendament.

**S-a trecut la dezbaterea proiectelor de hotărâri înscrise pe ordinea de zi:**

**La punctul 1** proiectul privind „ Transmiterea din administrarea Consiliului Județean Vrancea în administrarea Consiliului Local al comunei Dumitrești a sectorului de drum județean DJ 204P de la km 27+250 la km 34+245, în vederea efectuării unor lucrări de modernizare” .

**Fiind supus votului, proiectul de hotărâre a fost adoptat în unanimitate.** ( 32 voturi ”*pentru*”)

**La punctul 2** proiectul privind „ Repartizarea pe unităţile administrativ-teritoriale din județul Vrancea a fondului la dispoziția Consiliului Județean constituit din cota de 6% din impozitul pe venit estimat a se încasa în anul 2025, precum și sumele defalcate din TVA și impozitul pe venit previzionat pe anii 2026-2028” .

**Președintele consiliului județean** a amintit că la acest proiect de hotărâre a fost depus un amendament de către Grupul PNL, amendament care a parcurs etapele impuse de Codul administrativ și care a primit aviz nefavorabil de la comisia de specialitate. Totodată, avizul de legalitate a fost dat cu observații, motivat de faptul că amendamentul nu este fundamentat conform legii.

**Vicepreședintele Consiliului Județean Vrancea, domnul Epure Alexandru – Ciprian**, în susținerea amendamentului depus, a precizat că suma de 43.654 mii lei nu satisface nevoile județului Vrancea pentru a cofinanța proiectele de infrastructură și programele de dezvoltare locală. A mai precizat că nu a putut identifica algoritmul după care a fost făcută repartizarea sumelor, chiar daca au fost analizate atât numărul de locuitori ai comunelor, cât și proiectele aflate în derulare ale acestora.

**Domnul consilier județean Crețu Adrian Vasile** a amintit că Municipiului Focșani, chiar dacă este cel mai mare oraș, i s-a repartizat cea mai mică sumă, în ciuda faptului că la art. 2 din proiectul de hotărâre s-a precizat că sumele repartizate vor avea ca destinație cu prioritate asigurarea cofinanțării proiectelor de infrastructură, precum și pentru susținerea proiectelor de dezvoltare locală. Din acest motiv, consideră că orașului Focșani ar trebui să i se aloce o sumă mai mare.

Domnul consilier județean a mai subliniat și situația grea în care se află Clubul sportiv CSM Focșani și datoriile pe care acesta le are din anii trecuți.

**Domnul consilier județean Matei Claudiu** a menționat că există o discrepanță foarte mare între sumele alocate comunelor administrate de primarii PNL și cele unde sunt primari PSD. Daca ar fi luat în calcul criteriul potrivit căruia sumele au fost repartizate localităților în funcție de proiectele aflate in derulare, ar reieși că doar acolo unde sunt primari PSD există proiecte de dezvoltare locală, fapt care nu este conform cu realitatea. A mai precizat că întrucât suma pusă la dispoziția județului Vrancea reprezintă doar 5% din necesarul tuturor unităților administrativ- teritoriale, este nevoie ca aceasta să fie alocată în mod unitar.

**Președintele Consiliului Județean Vrancea, domnul Nicușor Halici,** a amintit de modul în care au fost repartizate aceste sume în anii trecuți și a precizat că în ceea ce privește sumele actuale la repartizarea lor a avut în vedere nevoia de dezvoltare a unor localități și numărul de locuitori ai acestora. A mai menționat că a cerut tuturor primarilor să prezinte sumele de care au nevoie pentru continuarea proiectelor de dezvoltare și că a discutat cu fiecare în parte despre toate proiectele aflate în implementare în anul 2025. În ceea ce privește suma alocată Municipiului Focșani, a precizat că s-a avut în vedere și veniturile indirecte și cele din taxe și impozite.

Președintele consiliului județean a mai subliniat că sumele care vor fi alocate prin acest proiect de hotărâre vizează susținerea proiectelor de dezvoltare locală și nu a altor tipuri de activități, inclusiv cele sportive.

**Fiind supus votului, amendamentul formulat la proiectul de hotărâre a fost respins cu majoritate de voturi** ( **18 voturi „împotriva”:** Nicusor Halici, Ailincuței Lauriana, Agafiței Adela – Corina, Antimirescu Ionel, Bucur Nelu Nicușor, Mocanu Dănuț, Melinte Vasile, Milea Lionida, Burlacu Raluca – Monica, Marin Vasile, Micu Ioan, Onia Cristian, Atarcicov Adrian, Munteanu Ludmila – Gianina, Bîznă Mirela – Carmen, Pîslaru Sorin, Tobolcea Valentin, Spulber Maricel, **12 voturi ”pentru” :** Epure Alexandru – Ciprian, Nedelcu Florin, Marcu Livia – Silvia, Mărgărit Florin -Ovidiu, Cel – Mare Ionel, Matei Claudiu, Olteanu Alin – Daniel, Palade Daniel – Toma, Crețu Adrian – Vasile, Epure Ion, Toader Constantin, Lungu Mihăiță – Andreisi **2 „abțineri”:** Ene Daniel si Caraba Ionel)

**Proiectul de hotărâre, fiind supus votului, a fost adoptat cu majoritate de voturi ( 20 voturi ”pentru”** : Nicusor Halici, Ailincuței Lauriana, Agafiței Adela – Corina, Antimirescu Ionel, Bucur Nelu Nicușor, Mocanu Dănuț, Melinte Vasile, Milea Lionida, Burlacu Raluca – Monica, Marin Vasile, Micu Ioan, Onia Cristian, Atarcicov Adrian, Munteanu Ludmila – Gianina, Bîznă Mirela – Carmen, Pîslaru Sorin, Tobolcea Valentin, Spulber Maricel, Ene Daniel si Caraba Ionel si **12 „abțineri”** : Epure Alexandru – Ciprian, Nedelcu Florin, Marcu Livia – Silvia, Mărgărit Florin -Ovidiu, Cel – Mare Ionel, Matei Claudiu, Olteanu Alin – Daniel, Palade Daniel – Toma, Crețu Adrian – Vasile, Epure Ion, Toader Constantin, Lungu Mihăiță – Andrei )

Epuizându-se dezbaterea punctelor înscrise pe ordinea de zi, președintele consiliului județean a declarat închise lucrările ședinței extraordinare a Consiliului Județean Vrancea convocată în 24 februarie 2025.

**Președintele**

**Consiliului Județean Vrancea**

**Nicușor HALICI**

 **Secretar general al județului**

 **Raluca Dan**